Source: http://www.roznava.sk/obnova-obalovych-konstrukcii-bytoveho-domu12886
Timestamp: 2018-10-17 10:50:54+00:00
Document Index: 17509661

Matched Legal Cases: ['§ 62', '§ 8', '§ 61', '§ 61', '§ 61', '§ 61']

Č.j.: 4620/2017-51917-VYST-An
V Rožňave 23.10.2017
BYTEX RV, s.r.o., so sídlom Betliarska č. 4, 048 01 Rožňava podala dňa 16.08.2017 na tunajšom stavebnom úrade žiadosť o vydanie stavebného povolenia na stavbu „Obnova obalových konštrukcií bytového domu“ na Ulici slnečnej č. 7, 8, 9 v Rožňave, súp. č. 1671, nachádzajúci sa na pozemku parc. č. KN-C 875/23 v k. ú. Rožňava. Dňom podania žiadosti o stavebné povolenie bolo stavebné konanie začaté.
„Obnova obalových konštrukcií bytového domu „
na Ulici slnečnej č. 7, 8, 9 súpisné číslo 1671, nachádzajúci sa na pozemku
parc. č. KN-C 875/23 v k. ú. Rožňava.
Predmetný bytový dom sa nachádza v intraviláne mesta Rožňava. Objekt je dilatačne napojený na susednú stavbu, je tvorený tromi schodiskovými sekciami a štyrmi nadzemnými podlažiami, na I. NP sa nachádzajú spoločné priestory bytového domu. Je realizovaný v stavebnom panelovom konštrukčnom systéme T 06 B s vrstveným obvodovým plášťom. Obvodový plášť je v štítoch predsadený, vrstvený, z troskopemzobetónových dielcov hrúbky 320 mm. Pôvodná strecha je jednoplášťová s hydroizoláciou z asfaltových pásov. Nosné steny sú železobetónové hrúbky 140 mm. Stropnú konštrukciu tvoria stropné železobetónové panely hrúbky 120 mm.
Na zateplenie obvodových stien je navrhnutý kontaktný zatepľovací systém Stomix THERM BETA s tepelným izolantom na báze minerálnej vlny hrúbky 140 mm. Obvodová stena vnútri lodžií sa zateplí tepelnoizolačnými doskami z minerálnej vlny hrúbky 100 mm, bočné steny, stropy a čelá lodžií sa zateplia minerálnou vlnou hrúbky 40 mm. Stropná konštrukcia nad nevykurovanými priestormi a steny vstupného podlažia sa zateplia tepelným izolantom z minerálnej vlny hrúbky 80 mm.
Strešná konštrukcia sa zateplí tepelnou izoláciou na báze EPS 100 S STABIL hrúbky 250 mm.
Odkvapový chodník sa po celom obvode bytového domu odstráni a nahradí sa novým z betónových tvárnic s parkovým obrubníkom. Súčasťou rekonštrukcie bytového domu je výmena keramickej nášľapnej vrstvy vo vstupných priestoroch, výmena nášľapnej PVC vrstvy v schodiskovom priestore, uloženie mrazuvzdornej kamennej dlažby do závetria bytového domu, osadenie nového zábradlia na vonkajšie schodisko, umiestnenie striešok nad vstupy do bytového domu z oceľových jaklových profilov s krytinou z bezpečnostného skla, rekonštrukcia elektroinštalácie spočívajúca vo výmene hlavných elektro rozvodov a dozbrojenia rozvádzačov merania PR v spoločných priestoroch.
Zodpovedný projektant: PATRIUM s.r.o., Petzvalová č. 33, 040 11 Košice
Investor: vlastníci bytov a nebytových priestorov bytového domu na Ulici slnečnej č. 7, 8, 9 v Rožňave
Zastavaná plocha: 484 m²
Termín ukončenia stavby: 31.12.2019
S odpadmi, ktoré budú v vznikať počas realizácie stavby je potrebné nakladať v súlade so zákonom č. 79/2015 Z. z. a je potrebné ich zaraďovať v zmysle vyhlášky MŽP SR č. 365/2015 Z. z. - katalógov odpadov
Nakoľko počas rekonštrukčných prác dôjde k zániku vetracích otvorov v atike bytového domu, tieto je nutné nahradiť špeciálnymi búdkami pre dážďovníky a netopiere. Stavebník je povinný umiestniť 6 ks špeciálnych búdok pre dážďovníkov typu APUS 3 do západnej štítovej steny bytového domu.
BYTEX RV, s.r.o., so sídlom Betliarska č. 4, 048 01 Rožňava podala dňa 16.08.2017 na tunajšom stavebnom úrade žiadosť o vydanie stavebného povolenia na stavbu „Obnova obalových konštrukcií bytového domu“ na Ulici slnečnej č. 7, 8, 9 v Rožňave, súp. č. 1671, nachádzajúci sa na pozemku parc. č. KN-C 875/23 v k. ú. Rožňava.
Stavebný úrad predloženú žiadosť o stavebné povolenie spolu aj s podkladmi preskúmal v zmysle § 62 ods. (1) stavebného zákona a §§ 8, 9 vyhlášky MŽP SR č. 453/2000 Z. z., ktorou sa vykonávajú niektoré ustanovenia stavebného zákona, a vzhľadom k tomu, že nezistil žiadne nedostatky, oznámil začatie stavebného konania podľa § 61 ods. (4) stavebného zákona listom č. 4620/2017-48320-VYST-An zo dňa 18.09.2017 všetkým známym účastníkom konania a dotknutým orgánom štátnej správy. Vlastníkom bytov a nebytových priestorov v bytovom dome oznámil začatie konania verejnou vyhláškou vyvesenou na úradnej tabuli mesta a zverejnenej na webowej stránke mesta v lehote 15 dní. Nakoľko boli stavebnému úradu dobre známe pomery staveniska a žiadosť poskytovala dostatočný podklad pre posúdenie navrhovanej stavby, upustil v zmysle § 61 ods. (2) stavebného zákona od miestneho šetrenia a ústneho konania. Súčasne upozornil účastníkov konania, že môžu v súlade s § 61 ods. (3) svoje námietky a pripomienky uplatniť do 7 pracovných dní, inak k nim nebude prihliadnuté. V rovnakej lehote mohli oznámiť svoje stanoviská dotknuté orgány štátnej správy, inak podľa § 61 ods. (6) stavebného zákona sa má za to, že ich stanovisko je kladné. Stavebnými prácami sa zlepšia tepelnotechnické vlastnosti stavby, bezpečnosť stavby pri jej užívaní, energetická úspornosť stavby, požiarna bezpečnosť, mechanická odolnosť stavby a tým sa predĺži životnosť stavby. Stavba sa bude uskutočňovať dodávateľsky, dodávateľ bude určený po výberovom konaní. Vzhľadom k tomu, že uskutočnením stavby nie sú ohrozené záujmy spoločnosti, ani záujmy alebo práva jednotlivých účastníkov konania a predložená dokumentácia spĺňa všeobecné technické požiadavky na stavbu stavebný úrad rozhodol tak, ako sa uvádza vo výroku tohto rozhodnutia.
K žiadosti o stavebné povolenie boli predložené tieto doklady: výpis listu vlastníctva č. 3805 zo dňa 15.08.2017, kópia z katastrálnej mapy zo dňa 15.08.2017, projektová dokumentácia v dvoch vyhotoveniach, statický posudok a požiarna bezpečnosť stavby, energetické posúdenie hospodárnosti stavby, zápisnica zo schôdze vlastníkov bytov a nebytových priestorov bytového domu na Ulici slnečnej č. 7, 8, 9 zo dňa 22.07.2017, vyjadrenie dotknutých orgánov štátnej správy a to: OR Hasičského a záchranného zboru Rožňava zo dňa 14.08.2017, Regionálneho úradu verejného zdravotníctva Rožňava zo dňa 08.08.2017, Okresného úradu, odboru starostlivosti o životné prostredie (ŠSOH) zo dňa 19.07.2017, (ŠSOPaK) zo dňa 28.07.2017 a 26.09.2017.
Správny poplatok za vydanie stavebného povolenia bol zaplatený v hotovosti dňa 16.08.2017 do pokladne správneho orgánu v hodnote 100 €, podľa položky 60 písm. c) bod 2) „Sadzobníka správnych poplatkov“ tvoriaceho prílohu zákona č. 145/1995 Z. z. o správnych poplatkoch v znení neskorších predpisov.
Touto verejnou vyhláškou, ktorou sa doručuje stavebné povolenie vlastníkom bytov a nebytových priestorov bytového domu na Ulici slnečnej č. 7, 8, 9 a tiež ostatným účastníkom stavebného konania, ktorí môžu byť stavbou priamo dotknutí tým, že majú vlastnícke alebo iné práva k pozemkom a stavbám na nich, resp. vlastníci susedných pozemkov a stavieb – rozhodnutie je doručené verejnou vyhláškou zverejnenou po dobu 15 dní na úradnej tabuli a webovej stránke mesta Rožňava.
© Mesto Rožňava, 6. 11. 2017 Mgr. Iveta Angyalová, Odbor výstavby, ÚP, ŽP a PK, Mestský úrad v Rožňave
Publikované: 6.11.2017 14:26 hod.